ทองขึ้นตามข่าว
ราคาทองคำปรับตัวสูงขึ้นอย่างมากในคืนวันศุกร์ ประมาณ 20 เหรียญสหรัฐ หรือปรับตัวสูงขึ้นกว่า 1.1% เรียกว่าขึ้นมากที่สุดในรอบ 3 สัปดาห์ที่ผ่านมา
26 พ.ย. 2555

โดย...นานยแพทย์กฤชรัตน์ หิรัณยศิริ 
ราคาทองคำปรับตัวสูงขึ้นอย่างมากในคืนวันศุกร์ ประมาณ 20 เหรียญสหรัฐ หรือปรับตัวสูงขึ้นกว่า 1.1% เรียกว่าขึ้นมากที่สุดในรอบ 3 สัปดาห์ที่ผ่านมา จากการคาดหวังของตลาดที่คาดว่ากรีซน่าจะได้รับการช่วยเหลือทางการเงินในรอบที่ 3 ภายหลังจากการประชุม EU Summit
การที่ราคาทองคำเคลื่อนตัวตามข่าวอย่างรวดเร็วรุนแรงนี้ก็จะเห็นได้บ่อยๆ แม้กระทั่งเมื่อวันพุธที่ผ่านมาจากการที่มีข่าวลือออกมาว่า กรีซอาจจะถูกปฏิเสธเรื่องความช่วยเหลือทางการเงิน ซึ่งในวันนั้นเองทำให้ราคาทองคำมีแรงเทขายกดดันและปรับตกลงมาภายในเพียงระยะเวลา 34 นาทีเท่านั้น ทองคำเองปรับตกลงมา 10 เหรียญสหรัฐ และหลังจากนั้นก็ใช้เวลาประมาณ 1 วันจึงค่อยๆ ดีดกลับมาที่เก่า สิ่งที่เกิดขึ้นในการซื้อขายทองคำในวันศุกร์ก็คือ ค่าเงินยูโรเหรียญสหรัฐปรับตัวสูงขึ้นอย่างรวดเร็ว และสามารถยืนอยู่เหนือระดับ 1.2900 เหรียญสหรัฐ/ยูโร ทำท่าจะไปทดสอบแนวต้านสำคัญที่ระดับ 1.3000 เหรียญสหรัฐ/ยูโรอีกครั้งหนึ่ง เรียกว่าเป็นการขึ้นเพื่อรับข่าวผลการประชุม EU Summit ล่วงหน้าด้วยซ้ำ ตัวนี้เป็นตัวที่ฉุดกระชากราคาทองคำให้มีการดีดตัวสูงขึ้นอย่างมากในวันศุกร์ที่ผ่านมา ทองคำก็ตอบรับข่าวดีกว่า 20 เหรียญสหรัฐ
การที่ราคาทองคำหรือค่าเงินยูโรเหรียญสหรัฐแข็งค่าขึ้นนั้นโดยพร้อมๆ กันก็มีส่วนจากการที่ตัวเลข German Ifo Business Climate ออกมาดีขึ้นกว่าที่คาดอย่างมาก ก็เลยเป็นตัวสร้างกระแสแทนข่าวเศรษฐกิจของสหรัฐซึ่งอยู่ในช่วงวันหยุดยาว อย่างไรก็ดีในตลาด COMEX ที่เปิดทำการปกติในคืนวันศุกร์ก็ถือว่ามีการขานรับข่าวอย่างรวดเร็วรุนแรง คำแนะนำสำหรับนักลงทุนในทองคำก็คือการติดตามข่าวการประชุมยูโรกรุ๊ป ที่จะออกในวันจันทร์ที่ 26 พ.ย.นี้ ซึ่งก็เริ่มมีข่าวออกมาในวันอาทิตย์แล้วว่า ที่ประชุมเริ่มจะผ่อนคลายมาตรการที่จะสกัดกั้นทางการเงินต่างๆ ของกรีซ และให้กรีซยังคงดำรงสถานะประเทศใน EU ได้ต่อ แนวความคิดในการที่กระแสตอบรับข่าวแบบนี้ก็มีได้ 2 ทางทั้งบวกและลบในเชิงของนักลงทุน ได้แก่ 1.ความคิดในเชิงบวกที่คาดว่าจะขึ้นต่อ และ 2.ความคิดในเชิงลบที่อาจจะมีการขายทำกำไรและปรับฐานเล็กๆ ก่อนที่จะขึ้นต่อ ซึ่งเราเรียกว่าความคิดสวนทางเมื่อข่าวออกมานั่นเอง
ในความคิดเชิงบวก MTS Gold คิดว่าเป็นประเด็นที่นักลงทุนทั่วไปไม่น่าจะผิดหวังอยู่แล้วเป็นปกติ ฉะนั้นราคาถ้าขึ้นต่อเนื่องทั้งยูโรเหรียญสหรัฐและทองคำ ก็เรียกว่าเป็นการขึ้นมาเข้าทางของนักลงทุนทั่วไป หลังจากนั้นมาวิเคราะห์กันในประเด็นที่ 2 การที่ตลาดอาจปรับตัวลดลงเมื่อข่าวจริงออกมาในเชิงของนักวิเคราะห์ ซึ่งตลาดมักเรียกว่าเป็นความคิดสวนทาง หรือเป็นเชิงความคิดที่จะป้องกันความเสี่ยงในระดับหนึ่ง เพราะหลายครั้งถ้าราคาได้ขึ้นมารับข่าวแล้ว พอมีข่าวจริงก็อาจจะเป็นการปรับลงได้ ซึ่งก็ต้องเข้าใจอีกว่าการปรับลงก็อาจจะเป็นแค่เพียงในช่วงสั้นๆ ไม่ยาว เนื่องจากภาพพื้นฐานมันได้ปรับเปลี่ยนไป หมายความว่าพื้นฐานตลาดเป็นขาขึ้น แล้วในสภาวะที่ตลาดปรับขึ้นอาจจะมีการปรับตัวแกว่งลดลงไป เป็นการเล่นตามข่าว หรือการแปลตีความถึงข่าวที่จะออกมา ในเชิงแบบนี้ก็เป็นช่วงที่นักลงทุนจะสามารถใช้กลยุทธ์ในการบริหารเงินในระยะสั้นกับระยะยาวได้ โดยที่มีประเด็นแตกต่างกันไป
วิเคราะห์ราคาทองคำทางเทคนิค
การที่ราคาทองคำสามารถยืนอยู่เหนือระดับ 1,730 เหรียญสหรัฐได้ตลอดสัปดาห์ที่ผ่านมา แล้วเคลื่อนตัวไปในทิศทาง Sideways เป็นลักษณะการสะสมพลัง ที่เรียกว่าเป็น Accumulation Period ต่อมาตลาดมีการ Breakout ที่ระดับ 1,735 เหรียญสหรัฐ ซึ่งเป็นจุดสูงสุดเดิมของรอบ 3-4 วัน โดยเฉพาะอย่างยิ่งเป็นการ Breakout จาก Horizontal Line ของ Ascending Triangle จึงทำให้เกิดการ Breakout ได้แรงในคืนวันศุกร์ที่ผ่านมา MTS Gold วิเคราะห์ในประเด็นแรกได้ว่า ราคาทองคำปรับตัวเข้าสู่แนวโน้มขาขึ้นได้อย่างสมบูรณ์ในการวิเคราะห์เชิงเทคนิค กล่าวคือราคาทองคำสามารถยืนอยู่เหนือเส้นค่าเฉลี่ยทุกเส้นได้ รวมทั้งเส้นค่าเฉลี่ยเริ่มเรียงตัวเป็นลักษณะ Golden Cross โดยมี Oscillator ส่งสัญญาณบวกตามอย่างชัดเจนในช่วงนี้ ทั้ง MACD ที่เริ่มเคลื่อนตัวข้ามสู่ระดับสูงได้เป็นครั้งแรกในรอบ 3 เดือน จึงวิเคราะห์ได้ว่าในระยะยาวหรือระยะปานกลางราคาทองคำเป็นขาขึ้น
ในระยะสั้นเองที่นักลงทุนไทยมักจะเล่นแบบเข้าเร็วออกเร็ว ก็วิเคราะห์ได้ว่ามีแนวต้านสำคัญอยู่ 2 ระดับ คือ ระดับ 1,750 เหรียญสหรัฐ และ 1,770 เหรียญสหรัฐ ซึ่งเป็นราคาเป้าหมายแรกของนักลงทุนระยะสั้นที่ระดับ 1,770 เหรียญสหรัฐ ดังนั้นนักลงทุนคงจะต้องเฝ้าตลาดอย่างใกล้ชิดในวันจันทร์เพื่อปรับกลยุทธ์ให้เหมาะสมและติดตามตลาดได้อย่างรวดเร็วง่ายดาย